सूचना और प्रसारण मंत्रालय
52वें भारतीय अंतरराष्ट्रीय फिल्म महोत्सव में 'क्रिएटिव माइंड्स ऑफ टुमॉरो' प्रतियोगिता के आठ विजेताओं ने मीडिया को संबोधित किया
मेरे सपने को पूरा करने का अवसर देने के लिए 52वें आईएफएफआई का आभारी हूं: सबसे कम उम्र के विजेता आर्यन कुमार
वे नौजवान हैं। वे प्रतिभाशाली हैं। और वे कल के क्रिएटिव माइंड्स हैं। गोवा में चल रहे 52वें भारतीय अंतरराष्ट्रीय फिल्म महोत्सव के दूसरे दिन आज '75 क्रिएटिव माइंड्स ऑफ टुमॉरो' में से 8 युवा और प्रतिभाशाली फिल्म निर्माताओं ने मीडिया को संबोधित किया।
प्रतियोगिता के विजेताओं में से आर्यन कुमार, बिदित रॉय, हरमीत सिंह, चंद्रमल्लिका दास, स्पर्श बनर्जी, रवनीत ओबेरॉय, अब्दुल अजीज और इंदु शेखर ने आज महोत्सव स्थल पर आयोजित प्रेस वार्ता में हिस्सा लिया।
यह उल्लेखनीय है कि इस प्रतियोगिता के लिए चुने गए सबसे कम उम्र के विजेता आर्यन कुमार  अभी महज 16 साल के हैं और उन्हें फिल्म निर्देशन में उनके कौशल के लिए चुना गया है।
फिल्म निर्माण का अपना अनुभव साझा करते हुए कुमार ने बताया, 'मैंने सातवीं कक्षा में फिल्में बनानी शुरू कर दी थी। मैंने बिहार में 10 दिवसीय कार्यशाला से फिल्म निर्माण के बारे में सीखा, जिसे फिल्म और टेलीविजन संस्थान, पुणे के एक संकाय द्वारा पढ़ाया गया था और इससे पहले मुझे फिल्म निर्माण के बारे में कोई जानकारी नहीं थी। अब तक, मैं 15 से ज्यादा शॉर्ट फिल्में बना चुका हूं। '75 क्रिएटिव माइंड्स ऑफ टुमॉरो' की इस पहल ने मुझे आईएफएफआई में आने और भाग लेने के अपने सपने को साकार करने में मदद की।' उन्होंने कहा कि प्रतियोगिता के दूसरे फिल्म निर्माताओं के साथ बने संबंध उन्हें भविष्य में फिल्म निर्माण में अपना करियर बनाने में मदद करेंगे।
इंजीनियरिंग की छात्रा चंद्रमल्लिका दास असम से ताल्लुक रखती हैं। उन्होंने कहा कि 'आईएफएफआई में आने का मेरा सपना था; जब '75 क्रिएटिव माइंड्स' प्रतियोगिता की घोषणा की गई, मुझे बहुत खुशी हुई कि हम जैसे युवाओं के लिए ऐसी पहल शुरू की जा रही है। मैं इस क्षेत्र में अपना रास्ता खुद बनाने की उम्मीद कर रही हूं, मैं फिल्म निर्माण से जुड़ी हर छोटी से बड़ी चीजें सीखना चाहती हूं और इसमें सर्वश्रेष्ठ करना चाहती हूं। मैंने प्रतियोगिता में दो फिल्में प्रस्तुत की हैं- एक मूक फिल्म है और दूसरी एक कविता पर आधारित फिल्म।'
खुद को वन स्टॉप शॉप बताते हुए, जो दर्शकों की रचनात्मक जरूरतों को पूरा कर सकता है और फिल्म बनाने की व्यावसायिक पेचीदगियों को संभाल सकता है, एमबीए के छात्र और गायक हरमीत सिंह ने भी प्रतियोगिता में चुने जाने पर खुशी व्यक्त की।
इस बात पर गौर किया जाना चाहिए कि अधिकांश फिल्म निर्माताओं ने खुद फिल्मों की शूटिंग और एडिटिंग की है और उसे सीमित समय सीमा में तैयार किया, जो अनूठा और सराहनीय है।
एक अन्य फिल्म निर्माता बिदित रॉय पुरस्कार विजेता हैं। पुणे में रहने वाले बिदित खुद से सीखकर वृत्तचित्र फिल्म निर्माता बने। उन्होंने बताया कि वह कैसे उन विषयों को चुनते हैं, जो सामान्य रूप से स्पॉटलाइट से दूर हैं। दिलचस्प लोगों से मिलना और उनकी कहानियों को बताने का नजरिया समझते हुए यह क्रम आगे बढ़ता है।
जम्मू के एक फिल्म निर्माता इंदु शेखर ने कहा, 'मैंने अपने ग्रेजुएशन के दिनों से ही फिल्में बनाना शुरू कर दिया था, अभी मैं मास कम्युनिकेशन का छात्र हूं। मैंने इस प्रतियोगिता में दो फिल्में प्रस्तुत की हैं, जिनमें से एक निष्क्रिय धूम्रपान के बारे में है और दूसरी फिल्म मानसिक स्वास्थ्य की समस्याओं के इर्द-गिर्द घूमती है।'
नई दिल्ली के फिल्म निर्माता रवनीत ओबेरॉय और महाराष्ट्र के अब्दुल अजीज ने भी इस पहल की सराहना की और यह मौका देने के लिए 52वें आईएफएफआई को धन्यवाद दिया।
75 युवाओं में 7 महिलाएं और 68 पुरुष कलाकार शामिल हैं, सभी 35 साल से कम उम्र के हैं और उन्हें निर्देशन, संपादन, गायन और पटकथा लेखन सहित फिल्म निर्माण के विभिन्न क्षेत्रों में उनके उत्कृष्ट कौशल के आधार पर चुना गया है।
भारत@75 और आजादी का अमृत महोत्सव के तत्वावधान में, 52वें आईएफएफआई के हिस्से के रूप में '75 क्रिएटिव माइंड्स ऑफ टुमॉरो' प्रतियोगिता का आयोजन देशभर से कुछ बेहतरीन रचनात्मक प्रतिभाओं का चयन करने के लिए किया गया था। अपनी तरह की इस पहली पहल में, इन 75 विजेताओं का चयन जूरी के एक पैनल और प्रसून जोशी, केतन मेहता जैसे ग्रैंड जूरी के सदस्यों द्वारा किया गया। देशभर से इसके लिए सैकड़ों आवेदन मिले थे।
इससे पहले दिन में, केंद्रीय सूचना और प्रसारण मंत्री श्री अनुराग सिंह ठाकुर ने आईएफएफआई 52 में '75 क्रिएटिव माइंड्स ऑफ टुमॉरो' प्रतियोगिता के विजेताओं को सम्मानित किया।
सोशल मीडिया पर हमें फॉलो कीजिए: ट्विटर @PIBMumbai फेसबुक /PIBMumbai इंस्टाग्राम /pibmumbai मेल- pibmumbai[at]gmail[dot]com